Document ID: 32014R0319

A BIZOTTSÁG 319/2014/EU RENDELETE
(2014. március 27.)
az Európai Repülésbiztonsági Ügynökség által felszámított tanúsítási és szolgáltatási díjakról, és az 593/2007/EK bizottsági rendelet hatályon kívül helyezéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 64. cikke (1) bekezdésére,
az Európai Repülésbiztonsági Ügynökség igazgatóságával folytatott konzultációt követően,
mivel:
(1)
Az Európai Repülésbiztonsági Ügynökség (a továbbiakban: az Ügynökség) bevételei az Unió és a 216/2008/EK rendelet 66. cikkében említett megállapodásokban részt vevő más európai harmadik országok hozzájárulásaiból, az Ügynökség által kiállított, fenntartott vagy módosított bizonyítványok és engedélyek kérelmezői által fizetett díjakból, valamint az Ügynökség részére az általa biztosított kiadványokért, a fellebbezések kezeléséért, a képzésekért és egyéb szolgáltatásokért fizetett díjakból származnak.
(2)
Az 593/2007/EK bizottsági rendelet (2) meghatározza az Ügynökség által felszámítandó tanúsítási és szolgáltatási díjakat. A tanúsítási feladatokkal és a nyújtott szolgáltatásokkal kapcsolatban az Ügynökségnél felmerülő költségek és az e költségek fedezésére szolgáló bevételek közötti egyensúly biztosítása érdekében azonban ezek a díjak kiigazításra szorulnak.
(3)
Az e rendeletben említett tanúsítási és szolgáltatási díjakat átlátható, méltányos és egységes módon kell megállapítani.
(4)
Az Ügynökség által felszámított tanúsítási díjak nem veszélyeztethetik az érintett európai iparágak versenyképességét. Továbbá olyan alapon kell nyugodniuk, ami kellően figyelembe veszi a kisvállalkozások fizetési képességét.
(5)
Noha a polgári repülés biztonságának kell elsődlegesnek lennie, az Ügynökségnek a rá háruló feladatok végrehajtása során szem előtt kell tartania a költséghatékonyság elvét is.
(6)
A vállalkozásokat nem érheti megkülönböztetés a tagállamok területén való földrajzi elhelyezkedésük alapján. Ebből következően az e vállalkozások megbízásából végzett tanúsítási tevékenységekhez kapcsolódó utazási költségeket összesíteni kell, és azokat a kérelmezők között egyenlően kell felosztani.
(7)
E rendelet az Ügynökség számára biztosítja azt a lehetőséget, hogy olyan tanúsítási feladatokért is díjat számítson fel, amelyek e rendelet I. mellékletében nem szerepelnek, azonban a 216/2008/EK rendelet hatálya alá tartoznak.
(8)
A kérelmező számára lehetőséget kell biztosítani arra, hogy előzetesen becslést kérjen a tanúsítási tevékenységért vagy a szolgáltatásért előreláthatólag fizetendő összegről. Ezt az összeget egyértelmű, egységes és a nyilvánosság számára hozzáférhető kritériumok alapján kell meghatározni. Amennyiben az összeget nem lehet pontosan előre meghatározni, az Ügynökségnek átlátható elveket kell rögzítenie a tanúsítási tevékenységért vagy a szolgáltatásért fizetendő összeg megállapítására vonatkozóan.
(9)
Rögzíteni kell az e rendelet keretében felszámított tanúsítási és szolgáltatási díjak fizetési határidejét.
(10)
Rendelkezni kell a díjfizetés elmaradása esetén alkalmazandó megfelelő intézkedésekről: ezek közé tartozhat az adott kérelmezési eljárások megszüntetése, a kapcsolódó jóváhagyások érvénytelenítése, az érintett kérelmező részére mindennemű tanúsítási tevékenység vagy szolgáltatás további nyújtásának megszüntetése, valamint a tartozásnak a rendelkezésre álló módszerekkel történő behajtása.
(11)
Fontos, hogy az iparág egyértelműen átláthassa a pénzügyi feltételeket és fel tudja mérni, hogy milyen költségekre számíthat a tanúsítási és szolgáltatási díjak tekintetében. Ugyanakkor egyensúlyt kell fenntartani az Ügynökségnél felmerülő, a tanúsítási tevékenységek és nyújtott szolgáltatások végzésével járó összes kiadás és az ezekért felszámított tanúsítási és szolgáltatási díjakból származó összes bevétel között. A pénzügyi keretről szóló rendelettel (3) összhangban a tanúsítási és szolgáltatási díjak mértékét úgy kell megállapítani, hogy se hiány, se jelentős többlet ne keletkezzen. Ezért elő kell írni, hogy amennyiben az Ügynökség pénzügyi eredményei és előrejelzései alapján jelentős hiány vagy többlet várható, a tanúsítási és szolgáltatási díjak mértékét kötelező évente felülvizsgálni.
(12)
A tanúsítási díjak bármilyen módosítása előtt konzultálni kell az érdekelt felekkel. Ezen túlmenően az Ügynökségnek rendszeresen tájékoztatnia kell az érdekelt feleket a tanúsítási díjak kiszámításának módjáról és alapjáról. Ezen információknak betekintést kell nyújtaniuk az érdekelt felek számára az Ügynökség költségeibe és az Ügynökség eredményességébe.
(13)
Az e rendeletben meghatározott árakat az Ügynökség által munkaterhéről és kapcsolódó költségeiről készített előrejelzések alapján kell rögzíteni. Az árak felülvizsgálatakor olyan eljárást kell alkalmazni, amely lehetővé teszi, hogy az Ügynökség által a rendelet alkalmazása során nyert tapasztalatok, a források és a munkamódszerek folyamatos ellenőrzése, a kapcsolódó hatékonyságnövekedés, valamint a pénzügyi szükségletek folyamatos ellenőrzése alapján indokolatlan késedelem nélkül el lehessen végezni a kiigazításokat. Ezzel összefüggésben meg kell jegyezni, hogy az Ügynökségnek legkésőbb 2016 januárjától kezdődően a tanúsítási és szolgáltatási díjakból fedeznie kell az e díjakból fizetett alkalmazottak nyugdíjjárulékát is. A tanúsítási és szolgáltatási díjak e pénzügyi előírás teljesítése érdekében is kiigazításra szorulnak.
(14)
Indokolt, hogy az Ügynökség által a légiforgalmi szolgáltatások (ATM) és a léginavigációs szolgálatok (ANS) vonatkozásában nyújtott szolgáltatásokhoz kapcsolódó költségek finanszírozhatók lehessenek a léginavigációs szolgálatok igénybevevőire a 391/2013/EU bizottsági végrehajtási rendelet (4) 6. cikkével összhangban kivetett díjakból.
(15)
Indokolt, hogy az Ügynökség által hozott határozatok elleni fellebbezéseket csak a kapcsolódó díj kifizetése után lehessen alaki szempontból elfogadhatónak tekinteni.
(16)
A harmadik országok termékeinek tanúsításával kapcsolatos tényleges munkateher felmérésekor a 216/2008/EK rendelet 12. cikkének (1) bekezdésében említett megállapodásokra kell támaszkodni. Ezek a megállapodások elvben tartalmazzák az Unióval megfelelő megállapodást kötő harmadik országok által kiállított bizonyítványok ügynökségi érvényesítési folyamatának részletes leírását, amely folyamat az Ügynökség által elvégzett tanúsítási tevékenységhez képest eltérő munkateherrel jár.
(17)
Az e rendeletben foglalt intézkedések összhangban vannak a 216/2008/EK rendelet 65. cikkének (1) bekezdésével létrehozott bizottság véleményével.
(18)
Az 593/2007/EK rendeletet ezért hatályon kívül kell helyezni,
ELFOGADTA EZT A RENDELETET:
1. FEJEZET
ÁLTALÁNOS RENDELKEZÉSEK
1. cikk
Tárgy
Ez a rendelet meghatározza azokat az eseteket, amelyekben tanúsítási és szolgáltatási díjakat kell fizetni, meghatározza e díjak összegét, valamint fizetésük módját.
2. cikk
Fogalommeghatározások
E rendelet alkalmazásában:
a) „tanúsítási díjak”: a tanúsítási tevékenységekért az Ügynökség által felszámított és a kérelmezők által fizetendő összegek;
b) „szolgáltatási díjak”: az Ügynökség által a tanúsítási tevékenységeken kívül nyújtott szolgáltatásokért az Ügynökség által felszámított és a kérelmezők, illetve - fellebbezés esetén - a fellebbezést benyújtó természetes vagy jogi személyek által fizetendő összegek;
c) „tanúsítási tevékenység”: a bizonyítványoknak a 216/2008/EK rendelet és annak végrehajtási szabályai szerinti kiállítása, megújítása és módosítása céljából az Ügynökség által közvetlenül vagy közvetve elvégzett valamennyi tevékenység;
d) „szolgáltatás”: az Ügynökség által a tanúsítási tevékenységeken kívül végzett valamennyi szolgáltatás, köztük a szállítási szolgáltatások;
e) „kérelmező”: minden olyan természetes vagy jogi személy, aki/amely az Ügynökségtől tanúsítási tevékenység vagy valamilyen szolgáltatás nyújtását kérelmezi.
3. cikk
A tanúsítási és szolgáltatási díjak meghatározása
(1) A tanúsítási és szolgáltatási díjakat az Ügynökség kizárólag e rendelettel összhangban igényelheti és számíthatja fel.
(2) A tagállamok a tanúsítási tevékenységekért akkor sem számíthatnak fel díjakat, ha az Ügynökség megbízásából ők végzik a tanúsítási tevékenységeket. Az Ügynökség a tagállamoknak megtéríti a megbízásából általuk végzett tanúsítási tevékenységeket.
(3) A tanúsítási és szolgáltatási díjakat euróban kell kifejezni és felszámítani.
(4) A melléklet I. és II. részében említett összegeket a melléklet IV. részében meghatározott módszerrel összhangban az inflációs rátával évente ki kell igazítani.
(5) A mellékletben említett tanúsítási díjaktól eltérve, az Unió és harmadik országok közötti kétoldalú megállapodások keretében végzett tanúsítási tevékenységekért felszámított díjakra az adott kétoldalú megállapodásban meghatározott konkrét rendelkezések vonatkozhatnak.
4. cikk
A tanúsítási és szolgáltatási díjak megfizetése
(1) Az Ügynökség meghatározza a tanúsítási és szolgáltatási díjakra vonatkozó fizetési feltételeket, és ezen belül azt, hogy az Ügynökség milyen feltételek mellett számítja fel a tanúsítási tevékenységek és a szolgáltatások után járó díjakat. E feltételeket az Ügynökség saját weboldalán közzéteszi.
(2) A kérelmező a teljes esedékes összeget - ezen belül a fizetéshez kapcsolódó esetleges banki költségeket - a számla kézhezvételétől számított 30 naptári napon belül befizeti.
(3) Amennyiben egy befizetés a (2) bekezdésben említett határidőre nem érkezik be az Ügynökséghez, ez utóbbi a késedelem minden egyes naptári napjára kamatot számíthat fel.
(4) Az alkalmazandó kamat mértékét úgy kell megállapítani, hogy az Európai Központi Bank által a tőke-refinanszírozási ügyletek esetén alkalmazott, az Európai Unió Hivatalos Lapja C sorozatában közzétett és az esedékesség napja szerinti hónap első naptári napján érvényes kamatot nyolc százalékponttal kell növelni.
(5) Ha az Ügynökség bizonyítékkal rendelkezik arról, hogy a kérelmező pénzügyi alkalmassága kockázatnak van kitéve, elutasíthatja a kérelmet, kivéve, ha a kérelmező bankgaranciát vagy biztosítéki letétet nyújt.
(6) Az Ügynökség elutasíthatja a kérelmet, ha a kérelmező nem tett eleget az Ügynökség által végzett tanúsítási tevékenységekkel vagy nyújtott szolgáltatásokkal kapcsolatos fizetési kötelezettségeinek, kivéve, ha a kérelmező rendezi a szóban forgó tanúsítási tevékenységekhez vagy nyújtott szolgáltatásokhoz kapcsolódó tartozásait.
5. cikk
Utazási költségek
(1) Amennyiben egy a melléklet I. részében, illetve II. részének 1. pontjában említett tanúsítási tevékenységet vagy szolgáltatást részben vagy egészben a tagállamok területén kívül végeznek el, a kérelmezőnek az alábbiak szerint kell megfizetnie a kapcsolódó utazási költségeket:
(2) A II. rész 2. pontjában említett szolgáltatások esetében a kérelmezőnek - a szolgáltatás nyújtásának földrajzi helyétől függetlenül - az alábbiak szerint kell megfizetnie a kapcsolódó utazási költségeket:
(3) Az (1) és (2) bekezdésben említett képletekben szereplő betűk a következőket jelentik:
d
=
esedékes utazási költségek;
v
=
utazási költségek;
a
=
a szállás, az étkezések és a kiküldetés helyszínén belüli utazás költségeinek, illetve a felmerülő egyéb kiadásoknak a fedezésére szolgáló hivatalos bizottsági napidíj (5);
h1
=
az utazással töltött idő (a szakértők által utazással töltött órák száma, az út hosszával arányosan), amely a melléklet II. részének 1. pontjában szereplő óradíjban kerül számlázásra;
h2
=
az utazással töltött idő (a szakértők által utazással töltött órák száma, az út hosszával arányosan), amely a melléklet II. részének 2. pontjában szereplő óradíjban kerül számlázásra;
e
=
átlagos utazási költség a tagállamok területén belül, beleértve a tagállamok területén belül végrehajtott utazás átlagos költségét és átlagos utazási idejét, szorozva a melléklet II. részének 1. pontjában meghatározott óradíjjal. Az összegek évente felülvizsgálatra és indexálásra kerülnek.
6. cikk
A díjak becsült összege
(1) A kérelmező becslést kérhet a szolgáltatásért előreláthatólag fizetendő összegről.
(2) Ha a kérelmező becslést kér az előreláthatólag fizetendő összegről vagy kéri az összeg módosítását, akkor a tevékenységeket mindaddig fel kell függeszteni, ameddig az Ügynökség becslést nem ad az összegről és a kérelmező el nem fogadja azt.
(3) Ezt a becslést az Ügynökség módosítja, amennyiben a tevékenység az eredetileg tervezettnél egyszerűbbnek és gyorsabban elvégezhetőnek bizonyul, vagy ellenkezőleg, annak elvégzése összetettebb és hosszabb időt vesz igénybe, mint amit az Ügynökség ésszerűen előre láthatott.
II. FEJEZET
TANÚSÍTÁSI DÍJAK
7. cikk
A tanúsítási díjak megfizetésére vonatkozó általános rendelkezések
(1) A tanúsítási tevékenység elvégzésére kizárólag a tanúsítási díj teljes esedékes összegének megfizetése után kerülhet sor, kivéve, ha az Ügynökség a pénzügyi kockázatok alapos mérlegelését követően másképp dönt. Az Ügynökség a kérelem kézhezvételét követően, az éves időszak kezdetén, vagy a felügyeleti időszak kezdetén egy részletben is kiszámlázhatja a tanúsítási díjat.
(2) A kérelmező által egy adott tanúsítási tevékenységért fizetendő díj lehet:
a)
a melléklet I. részében meghatározott átalánydíj; vagy
b)
változó összegű díj.
(3) A (2) bekezdés b) pontjában említett változó összegű díj a ténylegesen ledolgozott órák számának és a melléklet II. részének 1. pontjában meghatározott óradíjnak a szorzataként állapítandó meg.
(4) Az Ügynökség által a 216/2008/EK rendelet vonatkozó rendelkezéseivel összhangban végzendő tanúsítási feladatokra vonatkozó jövőbeni rendeletek alkalmazásakor az Ügynökség a mellékletben felsoroltakon kívül egyéb tanúsítási tevékenységekért is felszámíthat a melléklet II. részének 1. pontja szerinti díjakat mindaddig, amíg az Ügynökség által felszámítandó adott díjra vonatkozó konkrét rendelkezések be nem épülnek e rendeletbe.
8. cikk
Fizetési időszakok
(1) A melléklet I. részének 1-4. táblázatában említett tanúsítási díjakat műveletenként és 12 havonta kell felszámítani. Az első 12 hónap elteltével a további díj minden egyes nap után a vonatkozó éves díj 1/365-öd része.
(2) A melléklet I. részének 5. táblázatában említett tanúsítási díjakat műveletenként kell felszámítani.
(3) A melléklet I. részének 6. táblázatában említett tanúsítási díjakat 12 havonta kell felszámítani.
(4) A melléklet I. részének 7-11. táblázatában említett szervezetekhez kapcsolódó tanúsítási díjakat az alábbiak szerint kell felszámítani:
a)
az engedélyezési díjakat műveletenként;
b)
a felügyeleti díjakat 12 havonta;
c)
a szervezetek felépítésében bekövetkező azon változások nyomán, amelyekről az Ügynökség értesítést kap, és amelyek befolyásolják az Ügynökség általi jóváhagyást, a fizetendő felügyeleti díjat újra lehet számítani: ebben az esetben az új díj a soron következő díjfizetési ciklustól alkalmazandó.
9. cikk
A kérelem elutasítása
(1) Amennyiben a tanúsítási tevékenységért fizetendő díj a 4. cikk (2) bekezdésében meghatározott időn belül nem kerül megfizetésre, és az Ügynökség konzultált a kérelmezővel, a kérelem elutasítható.
(2) Az alábbi esetekben a tanúsítási tevékenység Ügynökség általi megszakításának időpontjában az akkor esedékes utazási költséggel és minden más fizetendő összeggel együtt teljes egészében meg kell fizetni az óradíj-alapon számított, de legfeljebb az alkalmazandó átalánydíjnak megfelelő összegű esedékes díjat:
a)
ha az Ügynökség elutasítja a kérelmet; vagy
b)
ha az Ügynökség kénytelen megszüntetni a tanúsítási tevékenységet, mert a kérelmező:
i.
nem rendelkezik elegendő pénzeszközzel;
ii.
nem tartja be az alkalmazandó követelményeket; vagy
iii.
úgy dönt, hogy eláll kérelmétől vagy elhalasztja a projektet.
(3) Ha a kérelmező kérésére az Ügynökség folytatja a korábban megszakított tanúsítási tevékenységet, új tanúsítási díjat szab ki, a megszakított tevékenység után már befizetett tanúsítási díjtól függetlenül.
10. cikk
Bizonyítvány felfüggesztése vagy visszavonása
(1) Amennyiben a még fizetendő tanúsítási díj a 4. cikk (2) bekezdésében meghatározott időn belül nem kerül megfizetésre, és az Ügynökség konzultált a kérelmezővel, az érintett bizonyítvány kiállítását az Ügynökség megtagadhatja, vagy a vonatkozó bizonyítványt visszavonhatja.
(2) Ha az Ügynökség azért függeszti fel a bizonyítványt, mert az éves díj vagy a felügyeleti díj nem került befizetésre vagy a kérelmező nem tartotta be az alkalmazandó követelményeket, a vonatkozó díjfizetési időszak tovább folytatódik, és a kérelmezőt a felfüggesztés ideje alatt is díjfizetési kötelezettség terheli.
(3) Ha az Ügynökség a bizonyítványt visszavonja, az akkor esedékes minden más fizetendő összeggel együtt teljes egészében meg kell fizetni az adott tizenkét hónapos időszakra óradíj-alapon számított esedékes díjat, ami azonban nem haladhatja meg az alkalmazandó átalánydíjat.
11. cikk
Bizonyítványról való lemondás, illetve bizonyítvány átruházása
Amennyiben egy bizonyítvány tulajdonosa lemond az adott bizonyítványról, vagy azt másra ruházza át, a lemondás vagy átruházás hatálybalépésének időpontjában az akkor esedékes minden más fizetendő összeggel és utazási költséggel együtt teljes egészében meg kell fizetni az óradíj-alapon számított esedékes díjat, amely azonban nem haladhatja meg az alkalmazandó átalánydíjat.
12. cikk
Kivételes feltételekkel végzett tanúsítási tevékenységek
A kérelmező különleges kérésének teljesítésével járó kiadások fedezésére az Ügynökség rendkívüli díjemelést alkalmaz, amennyiben a szóban forgó kérés nyomán a tanúsítási tevékenység elvégzésére az alábbi kivételes feltételekkel kerül sor:
a)
olyan személyzeti kategóriákba tartozó szakemberek kirendelésével, akiket az Ügynökség szokásos eljárásai alapján nem rendelne ki, vagy
b)
olyan számú szakember kirendelésével, amely lehetővé teszi, hogy a tevékenység rövidebb időt vegyen igénybe, mint amennyi az Ügynökség szokásos eljárásai szerint szükséges volna.
III. FEJEZET
SZOLGÁLTATÁSI DÍJAK
13. cikk
Szolgáltatási díjak
(1) A melléklet II. részének 1. pontjában felsorolt szolgáltatásokért az Ügynökség által felszámítható díjak összegének a szolgáltatásnyújtás valós költségével kell megegyeznie. Ennek érdekében az Ügynökség által a szolgáltatás nyújtására fordított időt a melléklet II. részében meghatározott óradíjak alapján kell kiszámlázni.
(2) A melléklet II. részének 1. pontjában felsoroltakon kívüli szolgáltatásokért az Ügynökség által felszámítható díjak összegének a szolgáltatásnyújtás valós költségével kell megegyeznie. Ennek érdekében az Ügynökség által a szolgáltatás nyújtására fordított időt a melléklet II. részének 2. pontjában meghatározott óradíjak alapján kell kiszámlázni.
(3) Azokat a költségeket, amelyek különleges szolgáltatások nyújtása során merülnek fel, és amelyeket óradíjban nem lehet megfelelő módon meghatározni és számlázni, belső adminisztratív eljárások alapján kell számlázni.
14. cikk
A szolgáltatási díjak felszámításának időpontja
A szolgáltatási díjakat a szolgáltatásnyújtás előtt kell felszámítani, kivéve, ha az Ügynökség a pénzügyi kockázatok alapos mérlegelését követően másképp dönt.
IV. FEJEZET
JOGORVOSLAT
15. cikk
A fellebbezések elbírálása
(1) A 216/2008/EK rendelet 44. cikkével összhangban benyújtott fellebbezések elbírálásáért az Ügynökség szolgáltatási díjat számít fel. A szolgáltatási díjakat a melléklet III. részében meghatározott módszerrel összhangban kell kiszámítani. A fellebbezés kizárólag az után tekinthető alaki szempontból elfogadhatónak, hogy a fellebbezési díj a (3) bekezdésben említett időpontig befizetésre került.
(2) A fellebbezést benyújtó jogi személy köteles az adott szervezet arra jogosult tisztviselője által aláírt igazolást is benyújtani az Ügynökségnek a fellebbező pénzügyi forgalmáról. Ezt az igazolást a fellebbezéssel egy időben kell benyújtani.
(3) A fellebbezési díjat az Ügynökség által meghatározott eljárás szerint attól számítva 60 naptári napon belül kell befizetni, hogy a fellebbezést az Ügynökséghez benyújtották.
(4) Amennyiben a fellebbezési eljárás végén a kérelmező számára kedvező döntés születik, az Ügynökség a befizetett fellebbezési díjat visszafizeti.
V. FEJEZET
AZ ÜGYNÖKSÉG ELJÁRÁSAI
16. cikk
Általános rendelkezések
(1) Az Ügynökségnek bevételei és kiadásai között külön kell feltüntetnie a tanúsítási tevékenységekhez és a nyújtott szolgáltatásokhoz kapcsolódókat.
A bevételek és kiadások első albekezdésben előírt szétválasztása érdekében:
a)
az Ügynökség által felszámított tanúsítási és szolgáltatási díjakat külön számlán kell vezetni, és számvitelileg elkülönítve kell kezelni;
b)
az Ügynökségnek bevételekre és kiadásokra bontott, analitikus könyvelést kell készítenie és vezetnie.
(2) A tanúsítási és szolgáltatási díjakról minden pénzügyi év kezdetén átfogó előzetes becslést kell végezni. E becslés alapjául az Ügynökség korábbi pénzügyi eredményei, becsült kiadásai és bevételei, valamint előzetes munkaterve szolgálnak.
(3) Ha egy pénzügyi év végén a tanúsítási díjakból származó teljes bevétel - amely a 216/2008/EK rendelet 64. cikkének (5) bekezdése értelmében célhoz kötött bevételnek számít - meghaladja a tanúsítási tevékenységek teljes költségét, a különbözetet az Ügynökség költségvetési rendelete 19. cikke (1) bekezdésének a) pontjával összhangban tanúsítási tevékenységek finanszírozására kell fordítani.
17. cikk
Értékelés és felülvizsgálat
(1) Az Ügynökség a díjak mértékének meghatározásához alapul szolgáló tényezőkről évente tájékoztatja a Bizottságot, saját igazgatóságát, valamint az érdekelt felekből álló, a 216/2008/EK rendelet 33. cikkének (4) bekezdésével létrehozott tanácsadó szervet. Ez a tájékoztatás elsősorban az előző és a következő évekre vonatkozó költséglebontás bemutatásából áll.
(2) Annak érdekében, hogy az Ügynökség várható bevételeinek és kiadásainak alapjául szolgáló feltételezésekre vonatkozóan ismertté váló lényeges információk kellő mértékben tükröződjenek az Ügynökség által felszámított tanúsítási és szolgáltatási díjakban, e rendelet mellékletét az Ügynökség rendszeres időközönként felülvizsgálja.
E rendelet szükség esetén a hatálybalépését követően legkésőbb öt évvel felülvizsgálható. E rendelet szükség esetén az Ügynökség bevételeinek és kapcsolódó költségeinek figyelembevétele céljából is felülvizsgálható.
(3) A mellékletben említett összegek bárminemű módosítása előtt az Ügynökség konzultál az érdekelt felekből álló, az (1) bekezdésben említett tanácsadó szervvel. E konzultáció során az Ügynökség kifejti, hogy miért javasolja az adott módosítást.
VI. FEJEZET
ÁTMENETI ÉS ZÁRÓ RENDELKEZÉSEK
18. cikk
Hatályon kívül helyezés
Az 593/2007/EK rendelet hatályát veszti.
19. cikk
Átmeneti rendelkezések
(1) Ezt a rendelet az alábbiak szerint kell alkalmazni:
a)
a melléklet I. és II. részében szereplő kérelmezési díjakat az e rendelet hatálybalépését követően benyújtott összes kérelemre alkalmazni kell;
b)
a melléklet I. részének 1-4. és 6-12. táblázatában szereplő éves és felügyeleti díjakat minden folyamatban lévő tanúsítási tevékenységre alkalmazni kell, az e rendelet hatálybalépését követően esedékes első éves részlettől kezdve;
c)
a melléklet II. részében szereplő óradíjakat e rendelet hatálybalépésétől kezdődően az összes folyamatban lévő, óradíjban számlázandó tevékenységre alkalmazni kell;
d)
a 3. cikk (4) bekezdésében említett indexálásra e rendelet hatálybalépését követően minden év január 1-jén kerül sor, első alkalommal 2015 januárjában.
(2) A 18. cikk sérelme nélkül, minden olyan tanúsítási és szolgáltatási díjra, amely a 20. cikkel összhangban nem tartozik e rendelet alkalmazási körébe, továbbra is a 488/2005/EK (6) és az 593/2007/EK bizottsági rendeletet kell alkalmazni.
20. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hónap első napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. március 27-én.

Labels: 3
8
2
15